text: 23-årig bandemedlem overtræder opholdsforbud for tredje gang
  21 september 2019 kl. 09.26
  Efter flere overtrædelser af et opholdsforbud bliver et ungt bandemedlem lørdag fremstillet i grundlovsforhør i Esbjerg.
  Artiklen er opdateret med nye oplysninger fra politiet om resultatet af grundlovsforhøret.
  En 23-årig mand fra Esbjerg, har for tredje gang overtrådt et opholdsforbud, som han fik i forbindelse med bandekonflikten i Esbjerg sidste år.
  Sidst på formiddagen lørdag blev bandemedlemmet fremstillet i grundlovsforhør, hvor han blev varetægtsfængslet i 14 dage.
  Ifølge Syd- og Sønderjyllands Politi har den 23-årige overtrådt forbuddet tre gange inden for to måneder, ved at opholde sig i Esbjerg by. Derfor tror politiet, at han vil fortsætte med overtrædelsen, hvis bandemedlemmet er på fri fod. 
  Der er i alt seks personer i Esbjerg, der er blevet idømt opholdsforbud.
  Bandekonflikten i Esbjerg
  I efteråret 2018 udviklede bandekonflikten sig i Esbjerg.To bander fra Kvaglund og Stengårdsvej-området havde jævnligt sammenstød, da de to bander ønskede kontrol over narkomarkedet.Efter et skyderi i august 2018 indførte Syd- og Sønderjyllands Politi visitationszoner i byen.Politiet indkaldte ekstra betjente, som skulle hjælpe med at stoppe bandekonflikten.I begyndelsen af december 2018 var 27 medlemmer af banderne fængslet.Få dage før julen 2018 ophævede politiet visitationszonerne, der stort set dækkede hele Esbjerg, efter at være trådt i kraft i august.I begyndelsen af 2019 foretog Syd- og Sønderjyllands Politi i samarbejde med politiets regionale efterforskningsenhed, Særlig Efterforskning Vest, en stor politiaktion mod hashhandel for at gøre borgerne i Esbjerg trygge.Esbjergs borgmester, Jesper Frost Rasmussen, (V) fortalte til TV SYD, at han med politiaktionen troede på, bandekonflikten var kommet til livs.
  
  
  